Ajruplan Boeing tal-linja tal-ajru Utair li kien nieżel fl-ajrupot ta’ Barcellona kien se jkun involut f’wieħed mill-akbar diżastri li qatt seħħ f’dan l-ajruport li ma kienx għall-piloti Russi li kienu pronti u reġgħu tellgħu l-ajruplan fis-sema. Dan wara li raw quddiemhom, Airbus 340 tal-linja tal-ajru Aerolineas Argentinas jaqsam ir-runway. Il-filmat imxandar is-Sibt fuq Youtube rawh aktar minn 2.2 miljun persuna fejn bosta qegħdin jitolbu għal investigazzjoni dwar dan l-inċident. Fortunatament l-ajruplan niżel b’mod sigur fuq runaway 02, waqt li l-ajruplan tal-Arġentina telaq lejn Buenos Aires ftit tal-ħin wara. Anke jekk l-ajruplani ma ġewx qrib xulxin, dan ix-xorta ta’ inċident seta’ kellu eżitu ikrah ħafna f’każ ta’ temp ħażin jew fejn il-viżabilità tkun baxxa ħafna. Mhemmx għalfejn ngħidu, fil-qasam tal-avjazzjoni ċivili u militari jista’ jkun perikoluż ħafna meta pilota jonqos milli jimxi mal-istruzzjonijiet li jingħataw mit-torri tal-kontroll.